Christina Applegate: – Kraftig tilbakeslag
MS-syke Christina Applegate (52) har tøffe dager og klarer blant annet ikke å dusje. Film- og TV-stjernen fikk diagnosen multippel sklerose sommeren 2021, og siden har helsen blitt raskt forverret.  I disse dager er det ekstra ille, betror hun i sin egen podkast «Messy». Når podkast-makker Jamie Lynn-Sigler (42), også hun rammet av MS, spør om hvordan det går, svarer Applegate: – Vil du ha et ærlig svar? Veldig dårlig. Jeg opplever et ganske kraftig tilbakeslag akkurat nå.  Sover ikke 52-åringen forklarer at hun har mer intense smerter i bena enn noensinne før, og at hun ikke klarer å gå til badet uten å føle at hun skal falle. Prikking og nummenheten i kroppen plager henne også. – Jeg har vært våken i mer enn 24 timer nå, for det høyre øyet mitt gjør noen rare greier hver gang jeg lukker øynene for å sove. Multippel sklerose er en kronisk betennelsessykdom i sentralnervesystemet, der kroppens eget immunsystem angriper vev i hjernen og ryggmargen. Applegate holder lite tilbake når hun beskriver hvilke utfordringer sykdommen medfører akkurat nå. Med tydelig alvorlig undertone fleiper hun om at hun bør kjøpe aksjer i våtserviettfabrikanten Cottonelle. – For jeg har ikke dusjet på tre uker. Siden jeg ikke klarer å stå i dusjen, er det ingen forbanna måte jeg kan dusje på. Applegate sier at hun i stedet må bruke våtservietter. Stolen hun har pleid å sitte på i dusjen, funker ikke nå. – Den er så liten, og siden baken min er så stor i disse dager, kan jeg ikke sitte på den. Jeg sklir rett av. Takk, Gud, for at jeg alltid er alene, så ingen andre enn Sades kan lukte på meg, sier hun. Sades er datteren Sadie (12), som stjernen har med ektemannen Martyn LeNoble (54). – Skremmende Applegate har uttalt at det er stor usikkerhet knyttet til om hun noen gang kan jobbe igjen. Men hun har ikke snakket med lege om den plutselige nedturen. – Jeg tekstet dem i går, men har ikke fått svar ennå. Men jeg må sjekke det, for det er litt skremmende. Det friker meg også ut når det virker som om øyet mitt skal sprette ut av ansiktet mitt eller noe.  Hun bekymrer seg også veldig for at hun mister følelsen i bena. – Jeg vet ikke hva som skjer. Bena mine er bare ... ferdig. MS rammer ulikt fra person til person. fra person til person, og Jamie Lynn-Sigler, også skuespiller, forklarer at hun har mye bedre dager enn Applegate.  Applegate på sin side blir tydelig grepet når hun snakker om engstelsen for å være en byrde, og usikkerheten rundt å svare ærlig når folk spør hvordan det går. – For folk flest ville ikke høre svaret. Men jeg har det dårlig. Applegate bruker stokk, og det var bare så vidt hun klarte å fullføre tredje og siste sesong av Netflix-serien «Dead To Me» i 2022. Hun har ikke tatt oppdrag etter det. Dagene går nå stort sett med til å ligge på et mørkt rom og se TV – og håpe at alt skal gå over. Hun røper at hun kun har to personer i livet som hun betrakter som venner. Skuespilleren har opplevd alvorlig sykdom også tidligere. I 2008 fikk hun brystkreft og fjernet begge brystene. 52-åringen startet karrieren som tenåring, og er i tillegg kjent fra blant annet rollen som Kelly Bundy i «Married ... with Children (Våre verste år)». Hun har også figurert i komedier som «Bad Moms», «Anchorman» og «Hall Pass». Her er glimt fra «Anchorman»:
Film- og TV-stjernen Christina Applegate (52) ble diagnostisert med multippel sklerose sommeren 2021 Hun snakker ufiltrert og ærlig om sine utfordringer i podkasten «Messy» Skuespilleren opplever intense smerter, prikking og nummenhet i kroppen og klarer ikke å dusje Applegate har ikke tatt oppdrag siden sist sesong av «Dead To Me» i 2022